
Varsinaista talvea on täällä Pohjois-Savossa jouduttu odottelemaan. Kaksi kertaa lumi on tullut maahan, mutta melkein samanaikaisesti lauha sää on sen sulattanut. Puijolle tehdyt Iivon ladut ovat kuitenkin olleet hiihtäjien käytettävissä vaikka vettä on välillä tullut taivaalta. Olimme perinteisesti pari viikkoa sitten seuraamassa Rukalla MM-hiihtoja eikä sielläkään ollut lunta kun kilpaladuilla.
Kirjoittaessani tätä viikonloppuna huomaan, että aikamoiset lumimyräkät ovat koetelleet Etelä-Suomea. Muistan hyvin ne lumesta paljaat joulut Helsingissä 1980-luvulla. Joten nyt teitä onnitellen toivon, että saatte pitää valkoisen joulun.

Jäsenlehti Wainikainen nro 9 kevät 2025
Nyt joulun seutu on hyvää aikaa miettiä juttuja sukuseuran omaan lehteen. Lehteen tulevia juttuja kerätään parasta aikaa. Juttujen ja toivottujen kuvien osoite on: henri.keinanen@uk-visio.fi
Henri on Wainikainen -lehden juttujen kokoaja ja lehden sivujen taittaja. Meistä monella on varmaa ollut useita mielenkiintoisia, henkilökohtaisia tapahtumia tai valmiina kertomuksia omista vanhemmista tai lähipiiriin kuuluvista ihmisistä. Pienetkin jutut kiinnostavat ja ne saavat palstatilaa. Jos joku innostuu vitsien kertomisen puolelle, niin ne ovat tervetulleita samoin kuin pelkät valokuvat kuvateksteineen.
Aikaa juttujen lähettämiseen on 31.3.2025 saakka. Henrin sivuvalmistuksen jälkeen aineisto menee painotaloon ja lehti on valmiina 31.5.2025.

Aulangon sukujuhlan valmisteluja
Sukujuhlan ohjelma alkaa olla julkistamisvaiheessa. Muutamien tarkennuksien jälkeen sukujuhlan ohjelma julkaistaan vuoden vaihteen jälkeen nettisivuillamme.   Samalla alkaa ilmoittautuminen sukujuhlaan. Ohjelma on joka tapauksessa kaksipäiväinen ja majoitusvaihtoehdot selviävät samoin vuoden vaihteen jälkeen. 
Hämeenlinna ja hotelli Aulanko kutsuvat siis 2-3.8.2025. Kaksipäiväisen sukujuhlan ohjelma alkaa lauantaina 2.8 klo 10.30 ja päättyy sunnuntaina 3.8 klo 14.00.

Perinteiseen tapaan pieni joulutarina

Kaksi joululahjaa

Oli jouluaaton viikko vuonna 1952 ja minun 5 -vuotiaan elämä oli täynnä jännitystä. Meidän perhe asui siihen aikaa Kuopiossa, Niiralan kaupunginosassa Valkeisenlammen rantamaisemissa. Taloa kutsuttiin sijaintinsa vuoksi Väänäsen huvilaksi, koska se oli ensimmäisiä taloja koko kaupunginosassa. Nykyään koko Niiralan kaupunginosa on lähes turistinähtävyys, sillä se on saanut varsinkin omakotialueestaan kulttimaisen maineen. 

Talo itse oli vankkarakenteinen kahden perheen asuttama talo, jonka laaja, rantaan päin viettävä pihamaa ylettyi silloin aina edellä mainittuun Valkeisenlampeen saakka. 

Talossamme oli heti eteisestä johtavat portaat yläkertaan, jossa oli pari huonetta vuokralaisille. Portaikkoon alkoi pikkuhiljaa ennen joulua kertyä jos jonkinlaista pakettia joululahjapaperiin käärittyinä. Sehän kiinnosti kovasti. Yhtenä päivänä päivää ennen jouluaattoa siihen ilmestyi muita paketteja muodoltaan erikoinen lahjapaketti. En voinut mennä kuitenkaan sitä lähemmin tutkimaan, sillä se oli osittain piilotettu muiden lahjapakettien alle.

Kun sitten koitti jouluaatto ja tulimme puhtaina yleisestä saunasta, vilkaisin vielä portaikkoon ja eikä muodottoman paketin arvoitus vieläkään ratkennut. Lipeäkala tuntui olevan joulun pääruoka ja sen tuoksu oli hallinnut meidän huoneistoa koko joulunalusviikon. En saanut ruokapöydässäkään ajatustani pois paketista ja eikä oloa parantanut yhtään, että jouduin vielä isän vieressä katsomaan hänen lipeäkalan ahmimista.

Vihdoin oltiin riisipuurossa hedelmäsopan kera, jonka jälkeen asetuimme olohuoneeseen sytyttäen joulukuusen aidot kynttilät ja me siskoni kanssa tähtisädetikut.

Joulun tunnelma alkoi syntyä kuin itsestään ja yhtä äkkiä isä tuli lahjoja kantaen olohuoneeseen. Mitä, mitä, mitä!  Siinä niiden muutamien lahjojen joukossa ei ollutkaan sitä isoa epämääräistä pakettia! Aila sisko jakoi tyynesti lahjat ja niitä ruvettiin aukaisemaan. 

Minun teki mieli mennä katsomaan portaikkoon, että oliko isä huolimattomuuttaan jättänyt sen erikoisen paketin sinne. En voinut sitä tehdä, sillä kaikki olisivat tienneet, että olin käynyt siellä jo tirkistelemässä. Sitten isä niin kuin yllättääkseen sanoi - niin se Urhon lahja meinasi oikein joulupukilta unohtua!  Isä palasi pian sen lahjapaketin kanssa ja minä vimmaisesti avasin lahjapaperiin käärityn kookkaan lahjan. Lahjaa avatessa käteeni sattui metallin viileys ja sitten pakettia enemmän purkaessa huudahdin: RATTIKELKKA !!! Siihen aikaan ei kovin tunteita esitetty, mutta nyt hyppäsin isän hieman sikarintuoksuiseen syliin ja halasin kiitokset.

Kelkka ei ollutkaan mikään tavallinen sen ajan stigalainen, vaan rimoitetulla istuimella ja kahdella jalkajarrulla sekä lentokoneen ohjauspyörän muotoisella ratilla varustettu.  Ylpeyttä tuntien lainasin joulupyhinä kelkkaani Niiralan Pumpunmäellä monelle stigalaiselle.

Toisen mieluisan lahjan sain, kun me olimme muuttaneet vuonna 1957 Niiralasta  Aarneenkalliolle, Kuopionlahden rantamaisemiin. Nyt olin jo 10 vuoden ikäinen ja huomasin, että neljän perheen yhteisesti omistamassa talossa oli lähes kaikilla lapsilla luistimet.

Tietenkin tinkasin vanhemmiltani luistimia syksyn mittaan. Kun oli päästy jo jouluaattoon ja lahjojen jakamisen vaiheeseen, niin pettymyksekseni huomasin, että lahjojen joukossa ei ollutkaan niitä toivomiani luistimia. Hieman pettyneenä menin makuuhuoneeseen avaamaan niitä muutamia sillä hetkellä merkittämättömiltä tuntuvia lahjoja.

Silloin isä osasi taas yllättää. – Niin, täällä on Urho sinulle kaipaamasi luistimet. Sanojensa mukaan hän oli hankkinut ne erään ystävän kautta ja vannotti niiden olevan Eevi Huttusen entiset hokkarit. Muistikuvina tuli heti, kun isän kanssa olimme katsomassa Väinölänniemellä vuonna 1955 naisten pikaluistelun MM -osakilpailua. Siellä täpötäydessä kenttäkatsomossa seisovien miesten mustien ulstereiden välistä yritin kurkotella nähdäkseni kenttä kiertäviä luistelijoita.  
Jälkeenpäin kuulin isän nuukana miehenä ostaneen ne käytetyt ”Eevin luistimet” paikallisesta osto- ja myyntiliikkeestä. 
Mutta ei sillä ollut merkitystä!  Niitä piti päästä äkkiä kokeilemaan! Luistimet olivat kyllä pari, kolme numeroa liian suuret, mutta arvelin villasukkia sisään tunkemalla 
luistelun varmaan onnistuvan. 

[bookmark: _GoBack]Meillä oli talviaikaan kumolleen käännetty vene Kuopionlahden ”puattipoukamassa” . Aattoiltana hiivin luistimet kainalossa ja taskut täyteen villasukkia sullottuna meidän veneen vierelle ja laitoin luistimet jalkaani. Villasukkien jälkeenkin luistimet tuntuivat edelleen väljiltä noustessani veneen laidasta pidellen. 
Katselin ympärilleni ja huomasin, että ketään ei ollut lähettyvillä – ei ainakaan tuttuja kavereita. Tälle joululle olivat jäät tulleet jo kantaviksi, mutta lumipeitettä ei ollut ollenkaan. Hivuttauduin edelleen veneen laidasta pidellen jäätä kohti. Otin vielä viimeisen kerran tukea veneestä ja ponkaisin jäälle. Etenin horjuen muutaman metrin jäälle ja tunsin, että hokkarit olivat aivan lintussa . Yritin potkaista vielä toisen kerran vauhtia ja silloin vietiin! Sen jälkeen löysin itseni jäältä makaamassa selälläni ja yllä oli koko tähtitaivas. Todettuani tapahtuman, ryömin sen muutaman metrin rantaa kohti ja sain otteen veneen perätuhosta, jonka varsassa saatoin nousta seisaalleni. En ajatellut edes yrittää moista temppua toista kertaa!

Riisuin luistimet tuumaillen, että tämä on ensimmäinen ja samalla viimeinen kerta luistimilla. Kotona kysyttiin, miten onnistuit, niin vastasin hieman äreästi – erinomaisesti! 

Olin jättänyt tullessani luistimet ulko-oven eteen sukkineen, josta alakerran Kisosen pojat Abe ja Markku ne huomasivat. Olivat menossa Kuopionlahden jäälle luistelemaan ja kyselivät minua mukaan. En keksinyt vanhempieni kuullen millään mitään sopivaa syytä kieltäytyä. Olin pian jo heidän välissään luistelemassa peilikirkkaalla jäällä ja menossa suurella selällä kohti Hietasaloa. Pojat tukivat minua molemmista käsivarsista.  Näin useiden kilometrien matka taittui helpon tuntuisesti. Välillä yritin yksin ja huomasin, että muutaman vedon pysyin jo pystyssä. Takaisin tullessa vähän ennen Kuopionlahden laitureita pojat hellittivät taas otteensa ja minä huomasin luistelevani loppumatkan ilman kavereiden tukea. Mikä ihmeellinen ja autuas tunne sen hikisen luistelumaratonin jälkeen olikaan! Jouluruuat maistuivat ja jotenkin hyväksyin jopa joulun perinteisiin kuuluvan lipeäkalan imelän tuoksun!

Seuraavina päivinä olin luistelemassa läheiselle yhteiskoulun kentälle jäädytetyllä luisteluradalla ja luistelukopin valojen sammuessa pelaamassa jääkiekkoa. Näin hankituilla taidoilla ehdin pelata vielä KalPan eri ikäryhmien juniorijoukkueissa ennen kuin koulukäynnin ohella muut harrastukset alkoivat voittaa ”lupaavan” jääkiekkoilijan uran.

Hyvää Joulua ja Onnellista Uutta Vuotta teille kaikille
toivottaa
Urkki Keinänen

